Nang Bakisah: Amang BBBaujung 990.000
DASAR matan hahalusan Suanang Yadi wan Jamboel Hangit ngini pintar wan cardas-cardas urangnya. Napa haja palajaran nang dianggap lih urang lain ngalih, matimatika kah, bahasa Indunisia kah, mantiq kah, balaqahnya kah, buhannya nang badua ngini dapat haja jawabannya.
Kada sakali-dua, buhan guru-guruan di sakulahan madrasah nang kahabisan partakunan, mun mahadapi Jamboel Hangit wan Suanang Yadi ngini. Mun kaduanya ditanding gin, sama tia pintarnya. Tagal ada pang nang mambabidakan. Kacardasan.
Bulih dikata, Suanang Yadi labih pintar mun urusan ilmu pasti. Napa haja partakunan, rumus marumus nang ngalih, disurung ka alih Suanang Yadi, pasti dapatnya manjawab.
Sabaliknya, mun Jamboel Hangit, kacardasannya nang kada kawa dilawan. Ibarat tukuh dunia, Suanang Yadi ngini, ya Albit Instin. Jamboel Hangit tu ti, Abu Nawas. Kabalujuran nang badua ngini, Suanang Yadi wan Jamboel Hangit, samutur tulakan ka hulu sungai. Di tangah parjalanan, daripada guringan, bapandiran buhannya nang badua ngini. Bapanasan, mauji kapintaran wan kacardasan masing-masing.
Ujar Suanang Yadi, “Unda nah maajuakan sabuting partakunan wan nyawa. Mun ikam kada tahu Boel ai jawabanya, maka ikam mambayar wan unda hanya lima ribu haja. Tagal mun unda nang kada tahu jawaban partakunan ikam, unda nang mambayar ikam saratus ribu,” jar Suanang Yadi.
Baunggut haja Jamboel Hangit, kada basuara. “Partakunannya…,” jar Suanang Yadi, “Barapa jarak matan Bumi ka Bulan?” jarnya.
Mudil bapikir banar Jamboel Hangit, tagal kada sing suaraan inya. Sigap pulang menyaluk kantung, lalu mangaluarakan duit lima ribuan. Artinya Jamboel kada kawa manjawab.
Limbahnya, giliran Jamboel Hangit nang manakuni Suanang Yadi. “Sapa nang naik ka atas bukit wan tiga batis, lalu handak turun wan ampat batis?” jar Jamboel Hangit. Bahimat Suanang Yadi mancari jawaban. Sambil mam-BBM-i kawalannya nang pintar-pintar. Tagal sampai mutur taksi di Pulau Pinang, kada jua ada nang pas jawabannya. Akhirnya maunjuk Suanang Yadi duit habang, saratus ribu salambar.
Panasaran pang Suanang Yadi, napa jawabannya. “Nah Boel…,” jar Su Yadi sambil manjulung duit saratus ribuan. “Jadi sapa jua nang naik ka atas bukit wan tiga batis, lalu turun wan ampat batis?” jar Suanang Yadi.
Kada sing suaraan Jamboel Hangit. Tagal langsung inya manyaluk kantung salawar pulang, lalu mambari Suanang Yadi duit lima ribuan.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn